Stjórnarandstaðan krefst þess að ítarlegri umræða verði um fyrirhugaða sölu á dótturfyrirtæki Símans, Mílu sem rekur ljósleiðarakerfi um allt land. Formaður Viðreisnar hefur óskað eftir að forsætisráðherra hitti formenn allra flokka til að ræða málið.
Nauðsynlegt er að tryggi öryggi við sölu á Mílu sem rekur ljósleiðarakerfi um allt land. Þetta er mat stjórnarandstöðunnar. Hún furðar sig á að ríkisstjórnin og Þjóðaröryggisráð hafi ekki verið búin að bregðast fyrr við fyrirhugaðri sölu á fyrirtækinu.
Síminn er langt kominn með sölu á dótturfyrirtækinu Mílu sem rekur ljósleiðarakerfi um allt land. Síminn á í einkaviðræðum við stórt alþjóðlegt fyrirtæki um söluna. Forsætisráðherra sagði í fréttum RÚV í gær að málið hefði verið tekið upp á vettvangi þjóðaröryggisráðs. Þá hefði verið rætt við Símann um hvernig unnt yrði að tryggja þjóðar- og almannaöryggi óháð eignarhaldi.
Logi Már Einarsson, formaður Samfylkinginarinnar, segir flokkinn lengi hafa viljað skilja að grunninnviði frá öðrum rekstri, við dræmar undirtektir.
Nú er þetta að fara mögulega í hendurnar á erlendum fjárfestingasjóðum og við vitum ekkert hverjir þessir aðilar eru. Ég held að það sé augljóst að löggjafinn þarf að taka þetta föstum tökum og tryggja öryggi almennings. Þetta eru mikilvægir almannainnviðir og það er nauðsynlegt að það sé hafið yfir allan vafa að almenningur geti notað þá.
Þorgerður Katrín Gunnarsdóttir, formaður Viðreisnar, óskaði í morgun eftir að forsætisráðherra myndi ræða við formenn allra flokka á Alþingi.
Útfrá öryggismálum finnst mér ekki hafa verið staðið vel að þessu. Það er alveg með ólíkindum að hlusta á forsætisráðherra í fréttum hjá ykkur í gær boða eitthvert frumvarp núna á næstunni þegar það hefur legið fyrir í tæp tvö ár að þetta væri að fara að gerast. Ég velti fyrir mér hvað þjóðaröryggisráð er búið að gera allan þennan tíma því þetta er risa öryggismál fyrir okkur Íslendinga og ég trúi ekki öðru en þjóðaröryggisráð sé búið að kortleggja þetta allt en mér sýnist á flestu að heimavinnan hafi ekki verið unnin nægjanlega vel.
Bergþór Ólason, þingmaður Miðflokksins, tekur undir með Þorgerði um að sé furðulegt að málið hafi ekki verið tekið fyrir fyrr í Þjóðaröryggisráði.
Það er sama þjóðaröryggisráð og hafði mjög litlar ef nokkrar skoðanir á til að mynda 87. gr. fjarskiptalaga á síðasta þingi sem sneru að því hvaðan mætti kaupa fjarskiptainnviði. Þannig að manni sýnist fljótt á litið ekki fara saman hljóð og mynd hvað áhyggjur stjórnvalda varðar af þessu máli.
Inga Sæland, formaður Flokks fólksins, tekur undir kröfur Þorgerðar Katrínar um fund með forsætisráðherra.
Þetta varðar þjóðaröryggi þannig að það er ástæða til þess að ræða þetta mun betur en virðist vera í kortunum núna. Þetta er okkar grunnnet. Allt saman heila klabbið fer í gegnum Mílu. Það verður að hugsa fyrir því vel og vandlega ef það á að selja það frá okkur og láta einhvern annan taka yfir og það erlendis.
Stjórnarandstaðan krefst þess að rækilega verði farið ofan í fyrirhugaða sölu á dótturfyrirtæki Símans, Mílu sem rekur ljósleiðarakerfi um allt land. Formaður Viðreisnar hefur óskað eftir að forsætisráðherra hitti formenn allra flokka til að ræða málið. 